
Poreč, 21. listopada 2025.

- SREDSTVIMA JAVNOG INFORMIRANJA

Jesen u Poreču u znaku velikih sportskih događanja – 
nakon Ironmana i Sport Festa stiže Europski kup mažoretkinja 

Poreč je proteklog tjedna ponovno dokazao zašto s pravom nosi titulu jednog od najaktivnijih gradova u Hrvatskoj. U razdoblju od 13. do 19. listopada održani su brojni događaji koji su okupili tisuće sudionika i posjetitelja. Grad je tako, i sredinom listopada i dalje ispunjen gostima. 

Od 16. do 18. listopada u dvorani Žatika održano je deveto izdanje Sport Festa, najvećeg sportskog događaja u regiji koji spaja sport, edukaciju, rekreaciju i zajedništvo.
Tijekom tri dana Poreč je bio domaćin stotinama sudionika i desecima sportova, uz bogat program konferencijskih panela, edukacija, natjecanja i pokaznih treninga. Petak je bio posvećen Dječjem danu, dok je subota donijela Fitness i Natjecateljski dan s uzbudljivim Crossfit utrkama, Bodybuilding & Fitness Poreč Openom, Dodgeball Croatia Openom, Trotul BMX showom i atraktivnim nastupom Dunking Devilsa. Tijekom festivala dodijeljene su i JUMP nagrade, a uoči otvorenja, u četvrtak navečer, publika je besplatno uživala u predstavi Kerekesh Teatra „Ja, trudnica“. 

Od 15. do 17. listopada u Istarskoj sabornici održana je četvrta Nacionalna biciklistička konferencija, najveći stručni skup u Hrvatskoj posvećen razvoju biciklističkog prometa. Organizatori su bili Ministarstvo mora, prometa i infrastrukture, Istarska županija – Regione Istriana, Turistička zajednica Grada Poreča i Istarske razvojne turističke agencije. Konferencija je okupila predstavnike sektora prometa, zdravstva, turizma i zaštite okoliša s ciljem razmjene znanja i poticanja održive mobilnosti. Završni dan obilježila su dva okrugla stola na temu Održive mobilnosti i turizma te Pomorskog putničkog prijevoza, a sudionici su simbolično zaokružili događanje vožnjom biciklima po Parenzani i Jadransko-jonskoj biciklističkoj ruti. Navedene aktivnosti realiziraju se u sklopu EU projekta Cyros, u kojem je Istarska županija, Upravni odjel za turizam,  jedan od partnera.

Vrh tjedna bio je u nedjelju 19. listopada, kada je održan Plava Laguna Ironman 70.3 Poreč, Istra - Hrvatska, najveći triatlon u Hrvatskoj i ovom dijelu Europe. Ove godine utrka je okupila 1.900 natjecatelja iz cijelog svijeta, koji su se okušali u 1,9 km plivanja, 90 km biciklizma i 21,1 km trčanja. Start utrke bio je ispred hotela Parentium u Zelena Resortu, nastavila se biciklističkom dionicom od hotela Molindrio prema Funtani i Višnjanu, a završila trčanjem kroz centar Poreča natrag do cilja u Zelena Resortu. Uz izvrsnu organizaciju, idealne vremenske uvjete i brojne navijače, Poreč je još jednom potvrdio svoju sposobnost da spaja sportsku tradiciju i turističku ponudu na vrhunskoj razini.

Bogati jesenski tjedan potvrdio je da Poreč nije samo ljetna destinacija, već grad koji tijekom cijele godine nudi raznovrsne sadržaje za sve generacije – od sportskih i edukativnih do kulturnih i zabavnih događanja. 

Nakon tjedna ispunjenog sportom, edukacijom i zabavom, Poreč nastavlja s vrhunskim sportskim događanjima. Od 22. do 26. listopada 2025. u sportskoj dvorani Žatika će se održati Europski kup mažoretkinja 2025, međunarodno natjecanje koje okuplja timove iz cijele Europe, a očekuje se preko 1.200 natjecatelja iz petnaestak zemalja. Posjetitelje očekuje atraktivni program s nastupima talentiranih mažoretkinja, a grad će ponovno živjeti u ritmu sporta i zajedništva.


Molimo Vas da priopćenje objavite u Vašem mediju.

